Moukarimies

Moukarimies on Alan Spencerin luoma ja New World Televisionin tuottama yhdysvaltalainen tilannekomediasarja, jota ABC-televisiokanava esitti kaksi tuotantokautta vuosina 1986–1988. Sarjan pääosissa näyttelivät David Rasche, Anne-Marie Martin ja Harrison Page. Moukarimiehen päähahmo oli ahdasmielinen ja väkivaltainen etsivä Sledge Hammer, jonka kovaotteinen rikosten torjunta päättyi koomisiin loppuratkaisuihin. 

Tuotanto
Vuonna 1971 julkaistussa rikoselokuvan Likainen Harry pääosassa esiintyi Clint Eastwood, jonka esittämän kovaotteisen etsivä Harry Callahanin inspiroimana 16-vuotias Alan Spencer teki käsikirjoituksen televisiosarjasta, jonka päähahmo olisi koomisen aggressiivinen poliisi. Spencer lainasi sarjan päähahmon Sledge Hammerin nimen Mike Hammerilta, joka oli sadistinen ja misogynistinen etsivä rikoskirjailija Mickey Spillanen romaaneissa. 

1980-luvulla Spencer tarjosi Moukarimiehen esitysoikeuksia HBO-televisiokanavalle. Salainen agentti 86 -sarjan tuottajiin kuulunut Leonard B. Stern suositteli Moukarimiestä HBO:n johtokunnalle, joten kanava antoi Spencerin aloittaa sarjan tuotannon. Spencerin ja johtokunnan välille syntyi kuitenkin erimielisyyksiä, koska HBO olisi halunnut Sledge Hammerin näyttelijäksi Joe Piscopon. Spencer ja HBO purkivat yhteistyösopimuksen, ja Spencer myi esitysoikeudet ABC-kanavalle. ABC:n johtokunta vaati, että sarja olisi enemmän humoristinen ja vähemmän väkivaltainen kuin Spencerin alkuperäisessä käsikirjoituksessa. Spencerin ehdotuksesta ABC antoi Sledge Hammerin roolin David Raschelle.

Huumori ja hahmot
Moukarimiehen huumorin keskipisteenä on sen päähenkilö Sledge Hammer, joka on San Franciscon poliisilaitoksen aggressiivinen, kapeakatseinen, itsekeskeinen ja sadistinen etsivä. Hän on liipasinherkkä asehullu, jonka "paras ystävä" on hänen .44 Magnum -revolverinsa. Hän nukkuu revolverinsa kanssa, käy sen kanssa suihkussa ja puhuu sille kuin revolveri olisi oikea henkilö. Hammerin piittaamattomuus sivullisista ja tahdottomuus tappavan tulivoiman rajoittamiseen johtaa absurdeihin tilanteisiin, kuten sarjan pilottijaksossa, jossa räjäyttää singolla rakennuksen tappaakseen tarkka-ampujan. Hammerin mielikuvituksessa hän on lainkuuliainen kansalainen, vaikka hänet on toistuvasti pidätetty viralta väkivaltaisen ja vastuuttoman käytöksen takia. Hän halveksii rikollisia ja pilkkaa näitä omalaatuisilla haukkumanimillä. Hammerin kapeakaistaisessa ajatusmaailmassa feminismi ja aseenkantoluvan rajoittaminen ovat pääsyylliset maailman ongelmiin. Hammerin auto on luotien rei'ittämä Dodge St. Regis, jonka peräpuskurin tarraan on kirjoitettu teksti "I ♥ VIOLENCE" ("MINÄ ♥ VÄKIVALTAA"). Hammerin holtiton ajotyyli ja tahdottomuus noudattaa liikennesääntöjä johtaa kolareihin ja liikenneruuhkiin. Hammerin toistuva vakiofraasi on "Trust me. I know what I'm doing!" ("Luota minuun, tiedän mitä olen tekemässä!")

Sarjan toinen päähahmo on etsivä Dori Doreau, joka on Hammerin työtoveri. Kiltti, älykäs ja viehättävä Doreau on käytännössä Hammerin täydellinen vastakohta. Hienostunut ja myötätuntoinen Doreau ei siedä Hammerin ylimielistä ja näsäviisasta asennetta, mutta hän silti jatkuvasti vaarantaa henkensä pelastaakseen Hammerin kiusallisista tai tukalista tilanteista. Hammerin peittelemätön sovinismi ja kuvitelmat naisten älyllisestä alempiarvoisuudesta verrattuna miehiin on usein toistuva vitsi parivaljakon vuoropuheluissa. Sarjassa on vihjailua, että Doreau olisi salaa ihastunut Hammeriin, koska hän uskoo näkevänsä työtoverinsa epäystävällisen ulkokuoren alle. 

Sarjan kolmas toistuvasti esiintyvä hahmo on ylikomisario Trunk, joka toistuvasti tekee syytöksiä Hammerin epäpätevyydestä. Hammerin kömpelyyden takia Trunkille tapahtuu erilaisia onnettomuuksia ja vastoinkäymisiä, minkä oletetaan olevan syy Trunkin tylyyn ja pahansisuiseen luonteeseen. 

Sarjan jaksot alkavat Danny Elfmanin säveltämällä tunnusmusiikilla. Aluksi kamera näyttää lähikuvia ylellisellä samettityynyllä lepäävästä Hammerin revolverista, minkä jälkeen Hammer ottaa aseen, tähtää kuvaruutuun ja lausuu vakiofraasinsa "Trust me. I know what I'm doing!". Yhtäkkiä Hammer vetää liipasimesta ja ampuu kuvaruutuun reiän.

Suosio
Kriitikoiden ja yleisön positiivisesta vastaanotosta huolimatta Moukarimiehellä oli jo ensimmäisellä tuotantokaudella ongelmia alhaisten katsojalukujen takia. Sarjaa esitettiin samanaikaisesti kuin CBS:llä näkyi Dallas ja NBC:llä Miami Vice. Molemmat sarjat olivat aikansa suosituimmat televisiosarjat Yhdysvalloissa, joten ABC päätti lopettaa Moukarimiehen tuotannon. Eräässä jaksossa Sledge Hammer tokaisee, että olisi "kammottavaa olla Miamin ja Dallasin välissä", mikä oli viittaus sarjan heikkoon menestykseen. 

Moukarimiehen ensimmäisen tuotantokauden viimeisessä jaksossa Hammerin yritys purkaa varastettu ydinpommi epäonnistuu tuhoten koko kaupungin ydinräjähdyksessä. Viimeisessä kohtauksessa nähdään kaupungin rauniot, raivostuneen ylikomisario Trunkin ääni kuullaan huutamassa Hammerin nimeä ja kuvaruutuun ilmestyy teksti "To Be Continued... Next Season?" ("Jatkuu... seuraavalla tuotantokaudella?") Jaksoa kuitenkin esitettiin uudessa esitysajassa, minkä takia katsojia oli enemmän ja ABC päätti aloittaa toisen tuotantokauden. Toisen tuotantokauden ensimmäisessä jaksossa selitettiin, että sarjan tapahtumat sijoittuvat viisi vuotta ydinräjähdystä edeltävälle ajalle.

Rooliluettelo

Jaksoluettelo
1. tuotantokausi
 Jaksonumero  Nimi  Ensiesitys Yhdysvalloissa    1   Under the Gun (pilottijakso)     23. syyskuuta 1986    2   Hammer Gets Nailed               26. syyskuuta 1986    3   Witless                          3. lokakuuta 1986    4   They Shoot Hammers, Don't They?  17. lokakuuta 1986    5   Dori Day Afternoon               24. lokakuuta 1986    6   To Sledge, with Love             31. lokakuuta 1986    7   All Shook Up                     6. marraskuuta 1986    8   Over My Dead Bodyguard           13. marraskuuta 1986    9   Magnum Farce                     22. marraskuuta 1986   10   If I Had a Little Hammer         29. marraskuuta 1986   11   To Live and Die on TV            13. joulukuuta 1986   12   Miss of the Spider Woman         20. joulukuuta 1986   13   The Old Man and the Sledge       3. tammikuuta 1987   14   State of Sledge                  10. tammikuuta 1987   15   Haven't Gun, Will Travel         17. tammikuuta 1987   16   The Color of Hammer              24. tammikuuta 1987   17   Brother, Can You Spare a Crime?  31. tammikuuta 1987   18   Desperately Seeking Dori         7. helmikuuta 1987   19   Sledgepoo                        14. helmikuuta 1987   20   Comrade Hammer                   21. helmikuuta 1987   21   Jagged Sledge                    21. huhtikuuta 1987   22   The Spa Who Loved Me             28. huhtikuuta 1987
2. tuotantokausi
 Jaksonumero  Nimi  Ensiesitys Yhdysvalloissa    1    A Clockwork Hammer                                17. syyskuuta 1987    2    Big Nazi on Campus                                24. syyskuuta 1987    3    Play It Again, Sledge                             1. lokakuuta 1987    4    Wild About Hammer                                 8. lokakuuta 1987    5    The Death of a Few Salesmen                       15. lokakuuta 1987    6    Vertical                                          29. lokakuuta 1987    7    Dressed to Call                                   5. marraskuuta 1987    8    Hammer Hits the Rock (a.k.a. Sledge on the Rock)  12. marraskuuta 1987    9    Hammeroid                                         26. marraskuuta 1987   10    Last of the Red Hot Vampires                      19. marraskuuta 1987   11    Sledge in Toyland                                 3. joulukuuta 1987   12    Icebreaker                                        10. joulukuuta 1987   13    They Call Me Mr. Trunk                            17. joulukuuta 1987   14    Model Dearest                                     7. tammikuuta 1988   15    Sledge, Rattle & Roll                             15. tammikuuta 1988   16    Suppose They Gave a War & Sledge Came?            22. tammikuuta 1988   17    The Secret of My Excess                           29. tammikuuta 1988   18    It Happened What Night?                           5. helmikuuta 1988   19    Here's to You, Mrs. Hammer                        12. helmikuuta 1988

Aiheesta muualla
 Sledge Hammer! Online 


Luokka:Tilannekomediat